Et nyt parkeringssystem ved Sygehus Nord i Aalborg skulle afhjælpe de parkeringsproblemer, der i mange år har været ved sygehuset, hvor det ikke har været muligt at finde en plads. Det betyder, at man som pårørende og patient kan registrere sin bils nummerplade inde på sygehuset og dermed få lov til at holde på p-pladserne i længere tid end den time, som ellers er udgangspunktet. Det har dog ifølge det konservative regionsrådsmedlem Per Larsen affødt et nyt problem. Flere patienter har nemlig efter indførelsen af det nye system glemt at registrere deres nummerplade inde på hospitalet og derfor fået en p-afgift. Det er ikke i orden, mener Per Larsen. - Vi ser bare, at der er nogen, som har været på hospitalet, som har fået en bøde. Det skal være force majeure, at hvis man har et ærinde inde på hospitalet, så skal man ikke kunne få en p-bøde, siger Per Larsen. Afgifter skal refunderes, mener politiker Per Larsen foreslår, at patienter sammen med deres indkaldelse til hospitalet skal have en p-billet, som de kan putte i bilens forrude, så de ikke både skal bekymre sig om parkering og hospitalsbesøg. Er det ikke fair nok, at man får en bøde, hvis man ikke har registreret sig? - Nej, jeg synes, at hvis man har ærinde på hospitalet, så skal man have mulighed for at parkere. Får man en afgift, så skal den refunderes, svarer Per Larsen. Regionsrådsmedlemmet slår dog også fast, at parkeringspladserne ikke skal være for folk, som ikke har et ærinde ude ved sygehuset. Derfor er det nye parkeringssystem brugbart -  men reglerne skal altså ændres for patienter hurtigst muligt, mener Per Larsen. - Jeg tager den ind i regionsrådet, og jeg er ret overbevist om, at det nok skal være flertal, siger Per Larsen. Sådan her så parkeringsudfordringerne ud, inden det nye p-systemet blev indført:

Referat:
Per Larsen fra Konservative mener ikke, at det er i orden, når patienter får en p-afgift, mens de er til behandling på sygehuset.